ททท. จัดงาน อัศจรรย์สุขสยาม ท่องเที่ยวชุมชน 5 ภาค ชูเอกลักษณ์วิถีชุมชน เปิดประสบการณ์ด้านการท่องเที่ยว
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า ททท.จัดงานท่องเที่ยว ใจกลาง กรุงเทพฯ ภายใต้ Concept "อัศจรรย์สุขสยาม ท่องเที่ยวชุมชน 5 ภาค" เรียนรู้วิถีไทย ใส่ใจมรดกวัฒนธรรม สุขทั่วสยามอย่างยั่งยืน เพื่อตอกย้ำนโยบาย เที่ยวเมืองไทย Amazing ยิ่งกว่าเดิม ภายในงานแบ่งออกเป็นบูธท่องเที่ยว ที่พักรีสอร์ท โฮมสเตย์ โรงแรม ร้านอาหาร จำนวน  20 บูธ  บูธหัตถศิลป์หัตถกรรม งานศิลปะ งาน Crafts จำนวน 18 บูธ  และบูธอาหารท้องถิ่น  จำนวน 19 บูธ จากผู้ประกอบการ 5 ภูมิภาค รวมทั้งสิ้น 57 บูธ เพื่อให้ประชาชนสามารถเลือกซื้อสินค้าพื้นเมืองของแต่ละจังหวัด รวมถึงมีการจัดเวทีสืบสานวัฒนธรรมชาติและประเพณีไทย  ณ ลานเมือง 2 ชั้น G เพื่อถ่ายทอดแนวคิดและประสบการณ์การท่องเที่ยวเชิงอนุรักษ์ สำหรับประชาชนที่อยากร่วมสัมผัสกับเสน่ห์การท่องเที่ยววิถีชุมชน และความสวยงามของแหล่งท่องเที่ยวในเมืองที่หลากหลายในพื้นที่ 5 ภูมิภาค ได้ตั้งแต่วันนี้จนถึงวันที่ 16 ตุลาคม  2565 ที่เมืองสุขสยาม ชั้น G ศูนย์การค้าไอคอนสยาม